KIRJALLINEN KYSYMYS P-2665/01 esittäjä(t): Brice Hortefeux (PPE-DE) komissiolle. Lentoliikenteen turvallisuus.



Virallinen lehti nro 093 E , 18/04/2002 s. 0174 - 0175



KIRJALLINEN KYSYMYS P-2665/01 esittäjä(t): Brice Hortefeux (PPE-DE) komissiolle (21. syyskuuta 2001) Aihe: Lentoliikenteen turvallisuus Yhdysvalloissa äskettäin tehdyillä terroristi-iskuilla saattaa olla vaikutuksia Eurooppaan, ja ne osoittavat, miten tärkeä ja kiireellinen lentoturvallisuutta koskeva kysymys on. Kyseessä on vaikea ongelma, sillä Euroopan unionilla on varsin vähän toimivaltaa lentoturvallisuuden alalla (sen nykyiseen toimivaltaan kuuluu muun muassa matkatavaroiden valvonta), ja suurin osa alan toimivallasta kuuluu jäsenvaltioille. 1. Aikooko komissio laatia luettelon konkreettisista toimista, jotka voisivat muodostaa lähtökohdan jäsenvaltioiden toimenpiteille? 2. Aikooko komissio jouduttaa yhdenmukaisen lennonvalvontajärjestelmän täytäntöönpanoa koskevaa suunnitelmaa Euroopassa, sillä kyseisen järjestelmän avulla Euroopan ilmatilaa voitaisiin hallita yhdennetysti? Loyola de Palacion komission puolesta antama vastaus (5. marraskuuta 2001) On totta, että tähän mennessä vastuu ilmailun turvaamisesta on ollut pääasiassa kansallisilla viranomaisilla, ja alan sääntelyssä on noudatettu kansainvälisiä standardeja, vaatimuksia ja suosituksia, vaikka asiaa koskevat epäsuorasti myös eräät yhteisön lainsäädännön säännökset. Vuoden 2001 syyskuun 11. päivän tapahtumat osoittavat, että terrorismi uhkaa nykyisin kaikkia EU:n jäsenvaltioita, ja niiden on sen vuoksi syytä vastata tähän uhkaan yhteisillä ennaltaehkäisevillä toimenpiteillä. Komissio teki 10. lokakuuta 2001 ehdotuksen Euroopan parlamentin ja neuvoston asetukseksi(1) siviili-ilmailun turvaamista koskevien yhteisön yhteisten sääntöjen hyväksymisestä ja soveltamisesta. Kun näistä säännöistä tulee osa yhteisön lainsäädäntöä, niitä voidaan soveltaa tehokkaasti sekä varmistaa niiden soveltamisen jatkuva valvonta. Yhteiset säännöt koskevat seuraavia: - kulunvalvonta lentoasemien herkille alueille ja ilma-aluksiin - matkustajien ja käsimatkatavaroiden tarkastaminen - ruumaan menevien matkatavaroiden tarkastaminen ja valvonta - rahdin ja postin tarkastaminen - maahenkilökunnan koulutus - edellä mainituissa tarkastuksissa käytettäviä laitteita koskevien vaatimusten määrittely - aseiden ja muiden sellaisten esineiden luokittelu, joiden vieminen ilma-alukseen tai lentoaseman herkille alueille on kiellettyä, ja niiden tavoitteena on valvonnan lisääminen sekä kansainvälisillä lennoilla että kotimaanlennoilla. Täytäntöönpantavien standardien teknisen luonteen vuoksi komissio esittää, että sille annettaisiin riittävä toimeenpanovalta, jotta se voi toteuttaa tarvittavat täytäntöönpanotoimenpiteet. Tällaiset toimenpiteet pannaan täytäntöön asteittain ja realistisesti, ottaen huomioon henkilökunnan kouluttamiseen ja infrastruktuurin muuttamiseen tarvittava aika. Erityisen uhkan tapauksessa jäsenvaltiot voivat toteuttaa erityistoimenpiteitä. Komissio puolestaan aikoo varmistaa, että yhteisön toimenpiteitä voidaan sopeuttaa kulloisenkin uhkan luonteeseen. Lisäksi parhaillaan ollaan perustamassa valtioiden ja hallitusten päämiesten toivomaa mekanismia, jolla valvotaan näiden sääntöjen soveltamista. Asetusehdotuksessaan komissio esittää, että tulevaisuudessa tämän mekanismin pitäisi perustua jäsenvaltioiden nimeämän kansallisen viranomaisen toteuttamaan laadunvalvontajärjestelmään. Kansallisten viranomaisten perustamia järjestelmiä puolestaan valvovat koulutetut monikansalliset tarkastajaryhmät, joita tukee komissioon perustettava kevytrakenteinen tarkastuselin. Samana päivänä kuin edellä mainitun asetusehdotuksen komissio hyväksyi myös yhtenäistä ilmatilaa koskevan toimenpidepaketin, johon sisältyy muun muassa ehdotus eurooppalaisen ilmatilan yhdennettyä hallintaa koskevaksi asetukseksi(2). (1) KOM(2001) 575 lopullinen. (2) KOM(2001) 564 lopullinen.